**Pranešimas žiniasklaidai**

2025 gegužės 23 d.

**Pernai 334 mln. eurų pajamas pasiekusi „Bitė Lietuva“ į šalies biudžetą sumokėjo beveik 43 mln. mokesčių**

**Taip lengviau: greitasis skaitymas**

|  |
| --- |
| * **„Bitė Lietuva“ pajamos 2024 m. siekė 334,1 mln. eurų ir per metus augo daugiau kaip 13 mln. eurų arba 4 proc.**
* **Skaitmeninių paslaugų bendrovės EBITDA pernai augo 12 proc., bendrovė uždirbo 69,7 mln. eurų grynojo pelno**
* **„Bitė“ išlieka viena didžiausių mokesčių mokėtojų šalyje ir pernai į Lietuvos biudžetą sumokėjo 42,9 mln. eurų mokesčių**
* **Pajamas daugiausia augino mobiliojo ryšio, interneto, IT sprendimų verslui paslaugos**
* **Bendrovė pernai aktyviai investavo ne tik į naujos kartos 5G tinklo plėtrą, turimų paslaugų kokybės gerinimą, bet ir į darbuotojų gerovę bei socialinės atsakomybės projektus**
 |

**„Bitė Lietuva“ pajamos 2024 metais pasiekė 334,1 mln. eurų ir per metus augo daugiau kaip 13 mln. eurų arba 4 procentais. Skaitmeninių paslaugų bendrovė pernai uždirbo 69,7 mln. eurų grynojo pelno. Pelnas prieš palūkanas, mokesčius, nusidėvėjimą bei amortizaciją (EBITDA) pernai augo 12 proc. Į Lietuvos biudžetą „Bitė“ sumokėjo 42,9 mln. eurų mokesčių, rašoma pranešime žiniasklaidai.**

„Iššūkių kupinus praėjusius metus profesionali mūsų komanda pavertė dar vienais augimo metais. Augantį klientų pasitikėjimą rodo ne tik per metus 26 proc. išaugęs duomenų naudojimas, bet ir naujų skaitmeninių paslaugų, mokamos televizijos „Go3“ pardavimai, tvirtai augę IT sprendimų verslui ir kokybiško mūsų namų interneto segmentai“, – teigia Arūnas Mickevičius, „Bitė Lietuva“ generalinis direktorius.

„Bitė“ ir toliau lieka viena didžiausių mokesčių mokėtojų šalyje, pernai į Lietuvos biudžetą sumokėjusi 42,9 mln. eurų mokesčių.

**Investavo į ypač greito 5G ryšio plėtrą**

Per kelerius metus 100 mln. eurų į naujos kartos tinklo statybas ir turimų tinklų modernizavimą investuojanti „Bitė“ pernai sėkmingai tęsė paslaugų kokybės programą.

„2024 metais pastatėme daugiau kaip 90 visiškai naujų ir atnaujinome dar virš 300 esamų ryšio bokštų. Ryšių tinklą nuosekliai tankiname tam, kad naujos kartos ryšys pasiektų dar daugiau Lietuvos žmonių. Šiandien net 2,3 mln. gyventojų gali naudotis kokybišku naujos kartos „Bitės“ 5G ryšiu“, – vardija skaitmeninių paslaugų bendrovės vadovas.

Tarp didesnių pernai įgyvendintų projektų – ne tik privatiems ir verslo klientams pasiūlytos naujos paslaugos, bet ir išskirtiniai pasiekimai. 2024 metais į visų „Bitės“ ir išankstinio apmokėjimo paslaugos „Labas“ klientų paslaugų planus įdiegta nauja paslauga, automatiškai blokuojanti nuotolinių sukčių skambučius. Iki praėjusių metų pabaigos naujoji sistema sustabdė vdaugiau kaip 800 tūkst. bandymų pasikėsinti į žmonių asmeninius duomenis bei santaupas.

Pernai „Bitė“ pradėjo teikti verslo klientams skirtas virtualios debesijos paslaugas „BITĖS CLOUD“, pritaikytas dirbtinio intelekto (DI) sprendimams. Taip pat praėjusių metų viduryje bendrovė įdiegė naują Centrinę klientų sistemą (CKS), kuri leido pagreitinti klientų aptarnavimą bei palengvino darbuotojų darbą.

**Investavo į darbuotojus ir socialinę atsakomybę**

Pernai „Bitė“ beveik 3 mln. eurų investavo į privačius darbuotojų pensijų fondus, darbuotojų mokymus, komandos renginius, kitas darbuotojų gerovės iniciatyvas.

„Ilgus metus puoselėjame kultūrą, kuri paremta žmonių augimu, saugumu ir gera savijauta. Kuriame darbo aplinką, kurioje kiekvienas jaučiasi vertinamas ir gali realizuoti save, nepriklausomai nuo to, koks skirtingas šis žmogus yra“, – sako A. Mickevičius, primindamas ir apie pernai vykdytas socialinės atsakomybės iniciatyvas.

„Tapę Lietuvos paralimpinio komiteto mecenatais reikšmingai prisidedame prie pilnaverčio žmonių su negalia gyvenimo. Didžiuojamės prisidėję ir prie Paryžiaus paralimpinių žaidynių pasiekimų. Smagu, jog pernai dešimtį „Bitės“ salonų pritaikėme lankytojams su klausos, regos ir judėjimo negaliomis“, – vardija „Bitės“ vadovas.

„Bitė“ aktyviai rėmė ir kitas iniciatyvas, kurioms pernai suteikė beveik 300 tūkst. eurų paramą.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt

